Pilnīgs aptumsums
"Pilnīgs aptumsums" (angļu: Total Eclipse) ir 1995. gada ASV, Francijas, Beļģijas, Itālijas un Apvienotās Karalistes biogrāfiska drāma, kuras režisore ir Agņeška Holanda. Galvenās lomas atveido Leonardo Di Kaprio, Deivids Tjūliss, Romāna Boringere un Dominika Blanka. Filmas pirmizrāde notika 1995. gada 3. novembrī. Filmā jauns dzejnieks Arturs Rembo un viņa mentors Pols Verlēns iesaistās aizliegtās romantiskās attiecībās, tajā pašā laikā jūtot mākslinieku dzīvesveida sekas.